Antwoorde gesoek oor nuwe uitvoerkwota vir leeubeneFoto: Guy Roberts/Unsplash.com Die burgerregte-organisasie AfriForum het Woensdag ŉ aansoek gebring om die departement van omgewingsake (DOS) te verplig om inligting bekend te maak oor hul besluit om die uitvoerkwota van leeugeraamtes te verhoog. Dit volg nadat dié departement Maandag bekendgemaak het dat die uitvoerkwota van leeugeraamtes van 800 na 1 500 per jaar verhoog is. Die omstrede besluit het talle omgewingsaktiviste woedend gehad. Maroela Media het berig Edna Molewa, die minister van omgewingsake, het gesê die nuwe uitvoerkwota sal terugwerkend met ingang van 7 Junie geld. Luidens ŉ mediaverklaring van die DOS is die besluit op bewyse uit ŉ navorsingsprojek gebaseer wat die Suid-Afrikaanse Nasionale Biodiversiteitsinstituut (Sanbi) in samewerking met die Universiteit van die Witwatersrand, en die Universiteite van Oxford en Kent gedoen het. Die navorsing het bevind daar is ŉ toenemende groei in die hoeveelheid opgepotte leeubeendere in Suid-Afrika omdat uitvoerkwotas streng gereguleer word. Die studie het verder bevind daar is min bewys dat wilde leeus gestroop word, maar die stropery van leeus wat in aanhouding geteel word, is aan die toeneem. “AfriForum wil verseker die DOS het ŉ deursigtige besluit met die verhoging van die uitvoerkwotas geneem. Die besluit moet ook tot voordeel van Suid-Afrika se biodiversiteit vir almal wees. “Ons wil seker maak dat die regte besluit wel in dié geval geneem is en die konvensie op die internasionale handel in bedreigde spesies (Cites) is wel tydig in kennis gestel van die DOS se besluit oor die kwotas,” het Chris Boshoff, AfriForum se koördineerder van omgewingsake, gesê. Volgens Boshoff het AfriForum die aansoek ingevolge die Wet op die Bevordering van Toegang tot Inligting (WBTI) gedoen om die volgende inligting te bekom: Boshoff het aan Maroela Media gesê alhoewel die departement nog nie die ontvangs van AfriForum se WBTI-aansoek erken het nie, glo hy dit behoort teen vroeg volgende week te gebeur en dan moet die DOS binne dertig dae terugvoering op die aansoek verskaf. Hy het benadruk dat AfriForum nie die leeutelers wil benadeel deur hul aansoek nie, maar eerder wil verseker dat enige besluite wat deur die DOS se geneem word altyd met wetenskaplike navorsing gesteun word en sonder die invloed van enige bymotiewe is. Foto: Wade Lambert/Unsplash.com Intussen het Will Travers, die president en medestigter van Born Free, ŉ internasionale stigting wat hulself vir die bewaring van leeus beywer, in ŉ sterk bewoorde verklaring die DOS se verhoogde uitvoerkwota as ŉ siniese skuif beskryf wat “duidelik ontwerp is om kommersiële leeutelers te paai”. Travers het aangevoer leeutelers het onlangs inkomste verloor na Amerika ŉ moratorium op die invoere van jagtrofeë van sogenaamde geblikte leeus geplaas het. “Talle mak leeus is toe doodgemaak en hul geraamtes is opgeberg waarna telers druk op die plaaslike owerhede geplaas het om die uitvoerkwota te verhoog,” het die organisasie in die verklaring gesê. Leeus se bene en liggaamsdele word dikwels as ŉ gewilde plaasvervanger vir tierbene gebruik. Dit word opgekook en verander in lym, koek of wyn en in winsgewende markte in Viëtnam, Laos of China verkoop as ŉ kuur vir talle kwale. Born Free het vroeër vanjaar ŉ verslag getiteld “Cash before Conservation” gepubliseer wat die soeklig op die teel van leeus in Suid-Afrika en die geblikte jag en beenhandel van die roofdiere werp. Die verslag beklemtoon die nadele van ŉ toenemende staatsgeborgde industrialisasie van wilde diereproduksie in Suid-Afrika en die gevare daarvan om wilde diere aan te hou bloot op grond van hulle winsgewendheid. Traves glo ŉ wettige handel in die bene van geteelde leeus kan die produk se gebruik regverdig in die oë van verbruikers, ŉ toename in aanvraag veroorsaak en dit nog moeilik maak om stropers en handelaars se onwettige bedrywe hok te slaan. Argieffoto ter illustrasie van leeus by Madikwe-natuurreservaat (Junie 2014) Foto: AP Photo/Kevin Anderson, File Die presidensie se amptelike webblad is Donderdagmiddag tydelik gesluit nadat kuberkrakers wat hulself beywer vir leeus se belange, glo op dié blad toegeslaan het. Thepresidency.gov.za was teen Vrydagmiddag om 13:30 steeds nie bereikbaar nie. Paladin, wat glo in Afghanistan woon en die Twitter-naam @VirusSec het, het verantwoordelikheid hiervoor aanvaar en gesê webblad is verwyder omdat die regering gierig is en die geblikte leeubedryf in Suid-Afrika “walglik” is.